Vier vas oor gewelddadige betogings in HoutbaaiBetogings in Houtbaai, Kaapstad Foto: @1SecondLater, Twitter Patricia de Lille, burgemeester van Kaapstad, is Maandag verhoed om met inwoners van Imizamo Yethu in Houtbaai te vergader, wat sedert die naweek gebuk gaan onder betogings. Die polisie het gesê vier mans is in hegtenis geneem op aanklag van openbare geweld en sal in ŉ hof verskyn sodra hulle aangekla is. De Lille het Maandag in ŉ verklaring gesê sy het in die verlede met die leierskap vergader wanneer ŉ gemeenskap ŉ vergadering versoek het, maar sy is vanoggend nie toegelaat om met hulle te vergader nie. “Ons probeer alles om met die leierskap van die gemeenskap te vergader om die mense van Imizamo Yethu te help en om seker te maak dat die gemeenskap die dienslewering, wat hulle benodig, so gou as moontlik kry. Ek prioritiseer die saak en ek neem persoonlik verantwoordelikheid om enige kwessies aan te roer,” het sy bygevoeg. Dit volg nadat die Wes-Kaapse nooddienste gesê het ŉ man is in Houtbaai vir ŉ skietwond behandel. Hy is in die bors getref en is na Victoria-hospitaal in Wynberg geneem in ŉ kritieke, maar stabiele, toestand. Die provinsiale polisie kon egter nie dadelik die voorval bevestig nie. Die provinsiale polisie, tesame met wetstoepassingsagentskappe van die Stad Kaapstad, het bykomende hulpbronne beskikbaar gemaak en ŉ provinsiale gesamentlike- en intelligensiestruktuur geaktiveer in die lig van die gewelddadige betogings in Imizamo Yethu wat Saterdagoggend begin het. Brig. Novela Potelwa, woordvoerder van die polisie, het gesê die spanning het Maandagoggend weer hoog geloop en paaie na en van Houtbaai is gesluit. “Die openbareorde-polisie en metropolisie werk hard om die situasie te beheer. Polisie- en rampbestuurkaravane, ŉ motorhuis, ŉ ouetehuis en voertuie is tydens die betogings beskadig,” het sy gesê. Potelwa het bygevoeg ŉ aantal sake van brandstigting en opsetlike saakbeskadiging word ondersoek. Inwoners van Imizamo Yethu beweer De Lille het hulle formele behuising belowe ná ŉ verwoestende brand in Maart waarna duisende inwoners dakloos gelaat is. Hulle is nou “moeg gewag”. De Lille het Maandag in haar verklaring gesê die ontwrigting in die gemeenskap het “gevaarlike vlakke” bereik. “Ek bly ten volle gewillig om persoonlik met die gemeenskap te vergader om hul kwessies te bespreek en te verseker dat die Stad Kaapstad sy kant bring wat ontwikkeling in Imizamo Yethu betref.” Sy het gesê sy ontvang daagliks verslae oor behuisingsprojek in die gebied en sy stuur dit aan die gemeenskapsleiers om seker te maak dat hulle ŉ ogie kan hou oor die vordering. De Lille het in reaksie op die gewelddadige betogings gesê daar is nou sommige inwoners wat hulself tot kriminele gedrag wend en die stad kan dit nie goedkeur nie. “Die Stad doen alles in sy vermoë om met die leierskap te kommunikeer sodat vordering in die gebied kan voortgaan, maar ons kan nie gyselaar gehou word deur die anargie wat deur sommige inwoners veroorsaak word nie.” JP Smith, burgemeesterskomiteelid vir veiligheid en sekuriteit, het vroeër gesê die situasie in Houtbaai is “baie ernstig” en “dit is duidelik nie meer ŉ gemeenskapsbetoging nie, maar dit is nou blote misdadigheid”. “Betogers het die strate ingevaar en motors beskadig en vensters gebreek. ŉ Aanval op die Kronendal-ouetehuis is verhoed.” Smith het gesê die stad se mobiele rampbestuureenhede, wat op die sportgronde as kombuise gebruik is vir die slagoffers van die brand, is totaal verwoes. Hy het gesê die Stad het elke moontlike hulpbron na die toneel ontplooi. “Die Stad versoek die Suid-Afrikaanse Polisiediens om te verseker dat die videobeeldmateriaal wat van die betogers ingesamel is, gebruik word om seker te maak dat die betrokke individue vervolg word.” Andre Traut, woordvoerder van die polisie, het gesê lede van die openbareorde-eenheid sal deur beamptes van die stabiliseringseenheid en sigbare polisiëring bygestaan word “om wet en orde te verseker”. Traut maan inwoners om weg te bly van die betogings. “Ons sal in die gebied ontplooi bly totdat ons tevrede is dat die bedreiging verlig is. Ons maan die gemeenskap om versigtig te wees vir die groep van ongeveer 100 betogers.”